**Cucul meu**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragii mei, v-o spun cinstit,

Ştiţi, nu umblu cu perdea,

Cucul meu s-a ramolit,

Martoră-i nevastă-mea;

Singurul cadou primit

De la tata, când mi-a spus,

“Fii, băiete, mulţumit

Că pe lume te-am adus !”;

Vin aseară prăfuit,

Cum vin eu de obicei

Dup-un şpriţ mai prelungit

Cu amicii buni ai mei,

Intru-n casă ca un fur

Pe fereastră, nu port chei,

Ce să vezi, aud, v-o jur,

Cântând cucu’ ora trei (!)

Că uitai ca să vă spui

Doar un amănunt, parol,

Cucu-l am la ceas, în cui,

Pe peretele din hol;

Pe moment, isteţ cum sînt

Şi de praf şi de sudori,

Mă apuc la fel şi cânt

Precum cucu’ de opt ori,

Că nevastă-mea, prin vis,

Cucu-l numară mereu,

Ştiind mai mult ca precis

Când pe-arenă apar eu;

Nu cumva să vin târziu

Şi nici vorbă…afumat,

Pe la unşpe, mort sau viu,

Să mă aibe vrea în pat,

Însă azi, când m-am trezit,

Mă-ntrebă, să vezi belea,

Când, aseară, am venit?!

Sorbind dulce din cafea,

“Pe la unşpe, draga mea”

Îi zic io, nevinovat,

“Da, te cred “, confirmă ea,

“Cucu l-am înumărat,

Dar ceva este cu el,

Vreo rotiţă s-a slăbit,

De o vreme, nu mă-nşel,

Semne dă că-i ramolit,

Uite,-aseară, a cântat

De trei ori, când ai venit,

S-a oprit şi-ncă o dat’,

A cântat cam răguşit,

Apoi, de vreo două ori

A zis “cucu”, a tuşit

Şi-ncă de vreo patru ori

A cântat şi-a râgâit,

Şi-n final, aşa, cu scârţ,

Greu de tot a cucuit,

După care-aud un pârţ

Foarte scurt şi gâtuit”…

Cucul meu, cadou primit

De la tata, când mi-a spus

“Fii, băiete, mulţumit

Că pe lume te-am adus!”

M-a adus, nu zic că nu,

Da’ al dracu’ cuc din hol

S-a prostit, auzi şi tu!...

Mă va da-ntr-o zi de gol!

Valeriu Cercel